62020CJ0123_RES
Zadeva C-123/20
Ferrari SpA
proti
Mansory Design & Holding GmbHinWH
(predlog za sprejetje predhodne odločbe, ki ga je vložilo Bundesgerichtshof)
Sodba Sodišča (peti senat) z dne 28. oktobra 2021
„Predhodno odločanje – Uredba (ES) št. 6/2002 – Modeli Skupnosti – Členi 4, 6 in 11 – Tožba zaradi kršitve – Neregistrirani model Skupnosti – Videz dela proizvoda – Zahteve za varstvo – Sestavni del kompleksnega izdelka – Individualna narava – Dejanje razkritja javnosti“
Modeli Skupnosti – Neregistrirani modeli Skupnosti – Cilj varstva
(Uredba Sveta št. 6/2002, uvodni izjavi 16 in 25)
(Glej točko 32.)
Modeli Skupnosti – Neregistrirani modeli Skupnosti – Razkritje – Pojem – Posredovanje trgovcem, ki poslujejo v sektorju
(Uredba Sveta št. 6/2002, člen 11(2))
(Glej točki 36 in 37.)
Modeli Skupnosti – Neregistrirani modeli Skupnosti – Razkritje– Razkritje dela izdelka ali sestavnega dela kompleksnega izdelka – Zahteve za varstvo – Jasno opredeljiv videz tega dela ali sestavnega dela – Individualna narava – Presoja – Del ali sestavni del, ki je viden in dobro omejen
(Uredba Sveta št. 6/2002, členi 3(a) in (c), 4(2), 6(1) in 11(2))
(Glej točke od 38 do 43, od 48 do 52 in izrek.)
Modeli Skupnosti – Zahteve za varstvo – Individualna narava – Model, ki na seznanjenega uporabnika naredi celotni vtis, ki se razlikuje od celotnega vtisa, ki ga naredi prejšnji model – Določitev celotnega vtisa glede na enega ali več prejšnjih modelov, obravnavanih posamično
(Uredba Sveta št. 6/2002, člen 6)
(Glej točke od 45 do 47.)
Povzetek
Družba Ferrari SpA je 2. decembra 2014 javnosti prvič predložila model avtomobila višjega razreda FXX K v sporočilu za javnost, ki vsebuje dve fotografiji, na katerih sta bila prikazana stranski in sprednji del tega vozila.
Od leta 2016 družba Mansory Design & Holding GmbH (v nadaljevanju: Mansory Design) s sedežem v Nemčiji proizvaja in trži komplete vgradnih delov za „tuning“, imenovane „tuning kits“, s katerimi je izgled nekega drugega modela Ferrarija, ki se proizvaja serijsko, mogoče tako spremeniti, da je podoben izgledu Ferrarija FXX K.
Družba Ferrari je proti družbi Mansory Design vložila tožbo zaradi kršitve in pridružene zahtevke zaradi domnevne kršitve pravic iz treh neregistriranih modelov Skupnosti, ki se nanašajo na dele modela FXX K, in sicer na dele njegove karoserije. Ti neregistrirani modeli Skupnosti naj bi nastali z objavo sporočila za javnost z dne 2. decembra 2014.
Landgericht Düsseldorf (deželno sodišče v Düsseldorfu, Nemčija) je vse te zahtevke zavrnilo.
Na podlagi pritožbe, vložene pri Oberlandesgericht Düsseldorf (višje deželno sodišče v Düsseldorfu, Nemčija), je to pritožbo družbe Ferrari zavrnilo, pri čemer je presodilo, da prvi in drugi zahtevani model nikoli nista obstajala, ker družba Ferrari ni dokazala, da je bila izpolnjena minimalna zahteva, da mora biti oblika do neke mere samostojna in zaključena, medtem ko naj bi tretji navedeni model obstajal, vendar naj družba Mansory Design tega modela ne bi kršila.
V teh okoliščinah je Bundesgerichtshof (zvezno vrhovno sodišče, Nemčija), pri katerem je družba Ferrari vložila pritožbo, Sodišču predlagalo, naj pojasni, ali lahko razkritje slik izdelka javnosti, kakršno je objava fotografij vozila, povzroči razkritje videza izdelka javnosti na delu ali sestavnem delu tega izdelka, in če je odgovor pritrdilen, v kolikšnem obsegu mora biti videz dela izdelka ali sestavni del kompleksnega izdelka samostojen glede na celotni izdelek, da bi bilo mogoče preučiti, ali ima ta videz individualno naravo.
Sodišče je v sodbi, izdani v postopku predhodnega odločanja, presodilo, da je treba pravo Unije razlagati tako, da razkritje slik izdelka javnosti, kakršno je objava fotografij vozila, povzroči razkritje videza izdelka na delu tega izdelka ali na sestavnem delu navedenega izdelka kot kompleksnega izdelka, če je ob tem razkritju videz tega dela ali sestavnega dela mogoče jasno opredeliti (
1
).
Presoja Sodišča
Prvič, Sodišče je ugotovilo, da so materialni pogoji za nastanek varstva modela Skupnosti, ne glede na to, ali je registriran ali neregistriran, in sicer novost in individualna narava, enaki tako za izdelke kot za dele izdelka (
2
). Če so ti materialni pogoji izpolnjeni, je formalni pogoj za nastanek neregistriranega modela Skupnosti razkritje javnosti v smislu člena 11(2) Uredbe št. 6/2002 (
3
). Za to, da razkritje modela celotnega izdelka povzroči razkritje modela dela tega izdelka, je nujno, da je mogoče videz tega dela ob tem dejanju razkritja jasno opredeliti. Vendar to ne pomeni obveznosti oblikovalcev, da ločeno razkrijejo vsak del svojih izdelkov, za katere želijo uveljavljati varstvo neregistriranega modela Skupnosti.
Drugič, Sodišče poudarja, da pojem „individualna narava“ v smislu člena 6 Uredbe št. 6/2002 (
4
) ne ureja razmerij med modelom izdelka in modeli delov, ki ga sestavljajo, temveč razmerje med temi modeli in drugimi prejšnjimi modeli. Da bi se lahko preučilo, ali videz dela izdelka ali sestavnega dela kompleksnega izdelka izpolnjuje pogoj individualne narave, je nujno, da ta del ali sestavni del pomeni vidni del izdelka ali kompleksnega izdelka, ki je dobro razmejen s črtami, obrisi, barvami, oblikami ali posebno teksturo. To pomeni, da videz tega dela izdelka ali sestavnega dela sam po sebi lahko ustvari celotni vtis in ga ni mogoče popolnoma izgubiti v celotnem izdelku.
(
1
)	V smislu člena 3(a) in (c), člena 4(2) in člena 11(2) Uredbe Sveta (ES) št. 6/2002 z dne 12. decembra 2001 o modelih Skupnosti (UL, posebna izdaja v slovenščini, poglavje 13, zvezek 27, str. 142).
(
2
)	V smislu členov od 4 do 6 Uredbe št. 6/2002.
(
3
)	V skladu s tem členom „se šteje, da je bil videz izdelka [model] dostopen javnosti v [Uniji], če je bil objavljen, razstavljen, uporabljen pri trgovanju ali drugače razkrit, razen če bi [na tak način, da so] ti dogodki lahko utemeljeno postali znani v normalnem poteku poslovanja specializiranim krogom zadevnega področja, ki delujejo v [Uniji]“.
(
4
)	Člen 6(1) Uredbe št. 6/2002 določa, da se šteje, da ima model individualno naravo, če se celotni vtis, ki ga naredi na seznanjenega uporabnika, razlikuje od celotnega vtisa, ki ga na takega uporabnika naredi model, ki je bil dostopen javnosti.